Komisjoni määrus (EÜ) nr 2136/95,

7. september 1995,

millega muudetakse määrust (EÜ) nr 1464/95 suhkru impordi- ja ekspordilitsentside süsteemi kohaldamise üksikasjalike erieeskirjade kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1981. aasta määrust (EMÜ) nr 1785/81 suhkrusektori turgude ühise korralduse kohta, [1] viimati muudetud määrusega (EÜ) nr 1101/95, [2] eriti selle artikli 13 lõiget 2 ja artiklit 39,

ning arvestades, et:

komisjoni määrusega (EÜ) nr 1464/95 [3] on vastu võetud suhkrusektori impordi- ja ekspordilitsentside kohaldamise üksikasjalikud erieeskirjad;

mitmepoolsete kaubandusläbirääkimiste Uruguay voorus sõlmitud põllumajanduslepingust tulenevate ekspordikoguseid käsitlevate kohustuste täitmine tagatakse toetusega väljaantavate ekspordilitsentsidega; seepärast tuleks taotletud litsentsid anda välja pärast järelemõtlemisaega, mille jooksul on komisjonil võimalik võtta vajalikud meetmed, juhul kui kõnealuste taotluste heakskiitmise tulemuseks oleks põllumajanduslepingus kõnealuseks turustusaastaks kehtestatud ekspordikoguste ja/või assigneeringute ületamine või sellise ületamise oht;

selleks et komisjon saaks selle ajavahemiku jooksul teha otsuse meetmete võtmise kohta, tuleks liikmesriikidelt nõuda, et nad teataksid viivitamata korrapäraselt kindlaksmääratud toetusi hõlmavatest taotlustest; sellised meetmed võivad hõlmata käigusolevaid taotlusi; pärast heakskiiduprotsendi kehtestamist peaks litsentsitaotlejatel olema teatud tingimustel võimalik oma taotlus tagasi võtta;

käesoleva määrusega ettenähtud meetmed on kooskõlas suhkruturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1464/95 muudetakse järgmiselt.

1. Artikli 2 esimene lõik asendatakse järgmisega:

"Erandina määruse (EMÜ) nr 3719/88 artikli 5 lõike 1 esimese lõigu neljandast taandest ja sama artikli lõike 1 teisest lõigust ning komisjoni määruse (EMÜ) nr 3665/87 artikli 2a teise lõigu esimesest taandest ei nõuta ekspordilitsentsi eksporditehingute puhul, mille kogus ei ületa kahte tonni kvoodi alusel toodetud suhkrut, mille CN-kood on 1701, ning suhkrut ja suhkrusiirupeid, mille CN-koodid on 17026090, 17029099, 17029071 ja 21069059."

2. Artikli 9 lõige 1 asendatakse järgmisega:

"1. Ilma et see piiraks määruse (EMÜ) nr 1785/81 artikli 21 kohaldamist, antakse CN-koodi 1701 alla kuuluva suhkru koguste suhtes, mis ületavad kümme tonni, välja arvatud:

a) C-suhkur;

b) kristalliseerunud suhkur;

c) lõhna- ja maitselisandiga suhkur; värvainelisandiga suhkur;

d) vastavalt määrusele (EMÜ) nr 2782/76 ühendusse imporditav soodussuhkur;

e) vastavalt määruse (EMÜ) nr 1785/81 artiklile 37 ühendusse imporditav erisoodussuhkur,

- impordilitsentsid välja taotluse esitamisele järgneval kolmandal tööpäeval,

- ekspordilitsentsid välja taotluse esitamisele järgneval viiendal tööpäeval."

3. Lisatakse artikkel 9a:

"Artikkel 9a

1. Kui ekspordilitsentsitaotlustes esitatud kogused ja/või assigneeringud ületavad põllumajanduslepingu artiklit 9 arvesse võttes kõnealuseks turustusaastaks kehtestatud ekspordikoguseid ja/või assigneeringuid või kui tekib ületamise oht, võib komisjon otsustada:

a) kehtestada kindla suurusega protsendimäär, mida liikmesriigid peavad kohaldama taotletud koguste suhtes, mille kohta ei ole veel litsentse välja antud;

b) et liikmesriigid lükkavad tagasi taotlused, mille kohta ei ole veel litsentse välja antud;

c) peatada ekspordilitsentside esitamine viieks tööpäevaks; komisjon võib litsentsitaotluste esitamise peatamist pikendada määruse (EMÜ) nr 1785/81 artiklis 41 sätestatud korras. Peatamise ajal esitatud ekspordilitsentsitaotlused on kehtetud.

2. Kui taotletavat kogust vähendatakse või kui taotlus tagasi lükatakse, vabastatakse tagatis viivitamata selle koguse osas, mille kohta taotlust ei rahuldatud.

3. Taotlejad võivad oma litsentsitaotlused tagasi võtta kümne tööpäeva jooksul alates lõike 1 punktis b osutatud ühtse määraga heakskiiduprotsendi avaldamisest Euroopa Ühenduste Teatajas, juhul kui see protsent on alla 80 %. Seejärel vabastavad liikmesriigid tagatise.

4. Liikmesriigid teatavad komisjonile kohe:

a) kõikidest ekspordilitsentsitaotlustest, mis käsitlevad koguseid üle 10 tonni ja hõlmavad korrapäraselt kindlaksmääratavat toetust;

b) kogustest, mida hõlmavad lõike 1 kohaldamisel võetud meetmed."

Artikkel 2

Käesolev määrus jõustub 1. oktoobril 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. september 1995

Komisjoni nimel

komisjoni liige

Franz Fischler

[1] EÜT L 177, 1.7.1981, lk 4.

[2] EÜT L 110, 17.5.1995, lk 1.

[3] EÜT L 144, 28.6.1995, lk 14.

--------------------------------------------------